潘吳二察甚振風采劉仲山有詩因次其韻
作者：姚勉
朝代：宋

paragraphs: 國家元氣幾如髮，章李以來幾臺察。
翻盆窺甕若不聞，射影含沙但潜發。
坦途自詫忘羊腸，堅冰恐已在履霜。
熙豐舊人正伺隙，乃爾寂寂無精光。
抨彈已上旨宣諭，諫不能行法當去。
老烏欲食不再鳴，幸有新來柏臺疏。
蟄霆忽擊聵者驚，不待數月如陽城。
中書君已非偃月，何事亦惡仗馬鳴。
奏疏流傳人吐舌，未死姦諛面赬熱。
祇今時事尚可言，奏四十章當一月。
直言不憚方威靈，本朝未嘗言罪人。
但圖奏上天子喜，莫管近前丞相嗔。
向來慶曆子唐子，千古名垂汗青史。
瘴山炎海固鬼愁，志士寧能彼易此。
風塵澒洞何如時，麒麟豺虎方爭馳。
士所當爲未止此，志完幸聽承君規。